Pelle Miljoona & Rockers

Historia

Pelle Miljoona perusti Rockers-yhtyeen vuonna 1992 kokoonpanolla Pelle Miljoona (laulu, rummut, akustinen kitara, huuliharppu), Tumppi Varonen (laulu ja rummut), Tero Siitonen (bassokitara) ja Teijo Lehto (sähkökitara). Kokoonpano syntyi vuoden 1991 "Pohjalla taas" -kokoonpanon pohjalta, vain Siitonen oli uusi jäsen. Kokoonpano teki yhden LP:n Si Si Liven vuonna 1992. Albumin materiaalista osa on tallennettu "Pohjalla taas" -kokoonpanon keikalta Tavastialla joulukuussa 1991 ja osa elokuussa 1992 ensimmäisen Rockers-kokoonpanon keikalta. Tero Siitonen kuitenkin lähti yhtyeestä, joka jatkoi keikkailua triona. 
Ennen uutta studioalbumia Teijo Lehto korvattiin Make "Crazy" Heiskasella. Samalla yhtye sai nimekseen Pelle Miljoona & Rockers. Yhtye julkaisi ensin 7-tuumaiset singlet "Hurjat pojat / Vanha rakkaus" ja  "Rock'n roll baby / Aurinkoinen päivä", kunnes keväällä 1993 ilmestyi uusi albumi ABC. Crazy Heiskanen palasi takaisin Havana Black -yhtyeeseensä ja kitaristiksi tuli Michael Monroen serkku Ölli Hildén. Kokoonpano Miljoona (rummut, laulu), Varonen (bassokitara, laulu) ja Hildén (kitara) levytti yhden 7-tuumaisen singlen "Cadillac / Liian vanha rokkaamaan". Vuoden 1994 alussa Backsliders-yhtye halusi vanhan kitaristinsa Hildénin takaisin, joten uudeksi kitaristiksi tuli Pekka "Devil" Virtanen. Uusi kokoonpano levytti vuonna 1994 CD-singlet "Pandora / Syksy 78" ja "Älä anna auringon laskea / Pikkupoika ja pikitie" ja CD-albumin OK!. Tämä kokoonpano keikkali kaksi vuotta ja levytti viimeisen albuminsa Juuret vuonna 1996. Vuosien 1994–1996 välissä oli kuitenkin myös akustinen Pelle Miljoona & Rockers-kokoonpano, joka oli: Pelle Miljoona (laulu, huuliharppu, kitara), Tumppi Varonen (bassokitara, laulu), Devil Virtanen (kitara), Tero Siitonen (kitara, mandoliini) ja Sami Vettenranta (rummut). Tämä akustinen kokoonpano levytti 1995 albumin Landella. 
Juuret-albumin levytyksen jälkeen vuonna 1996 Devil Virtanen jätti yhtyeen ja pikaisesti kitaristiksi tuli uudestaan Crazy Heiskanen, jonka yhteistyö muun yhtyeen kanssa ei kuitenkaan toiminut. Samana vuonna yhtyeen uudeksi kitaristiksi tuli Tatu Mannberg. Tämä kokoonpano levytti vuonna 1998 CD-singlen "Myrskytuuli Jane / Bailaamaan" ja CD-albumin Kolmen tuulen pesä. Vuoden 1999 alkupuolella uudeksi rumpaliksi tuli Tuomo "Vänni" Väänänen, koska Pelle Miljoona loukkasi itsensä polkupyöräonnettomuudessa ja mursi solisluunsa. Näin ollen Miljoona halusi keskittyä laulamiseen siirtyi samalla kitaristiksi. Uusi neljästä jäsenestä koostuva Pelle Miljoona & Rockers levytti vuonna 1999 CD-promosinglen "Oo niinku oot" ja CD-albumin Brooklyn - Dakar. Vänni Väänäsen paikka yhtyeessä jäi vakinaiseksi, vaikka alun perin se oli tarkoitettu väliaikaiseksi. 
Keväällä 2000 yhtyeessä tapahtui radikaali jäsenvaihdos, kun basisti Tumppi Varonen ja kitaristi Tatu Mannberg jättivät yhtyeen. Tero Siitonen tuli uudelleen basistiksi ja kitaristiksi Puka Oinonen, joka oli soittanut Miljoonan kanssa vuosina 1989–1998. Viimeiseksi Pelle Miljoona & Rockers -kokoonpanoksi jäänyt Miljoona, Väänänen, Oinonen ja Siitonen soitti ensimmäisen keikkansa Hotelli Kuninkaantiessä, Espoossa lauantaina 20. toukokuuta 2001. Uusi Pelle Miljoona & Rockers-kokoonpano oli julkaissut uuden albumin Tee itselles elämä, joka ilmestyi 7. toukokuuta 2001. Toukokuussa 2002 julkaistiin uusi albumi Villi lapsi, jolla Pelle Miljoona & Rockers soitti vanhoja Pelle Miljoonan yhtyeiden klassikoita. Villi lapsi myi kultaa ja platinaa, joten se oli Pelle Miljoonan suurin menestysalbumi sitten Moottoritie on kuuma -LP:n. 
Vuonna 2002 Pelle Miljoonalla oli yhtye Pelle Miljoona & Ylivoima, joka levytti yhden albumin Todistaja. Albumin nauhoittaneeseen kokoonpanoon ei kuulunut Pelle Miljoonan lisäksi ainuttakaan Rockers-jäsentä. 
Toukokuussa 2003 ilmestyi Pelle Miljoona & Rockersin albumi nimeltään Tähtivaeltaja, joka sisälsi lähes pelkästään aiemmilla Rockers-levyillä julkaistuja kappaleita uusina versioina. 18. elokuuta 2004 julkaistiin uusi Pelle Miljoona & Rockers-albumi nimeltään Setä Samulin sirkus, jolla olivat mukana lisäksi Maria Hänninen (laulu, viulu) ja Kai Järvinen (piano, akustinen kitara, taustalaulu). Setä Samulin sirkus sijoittui albumilistalla 14. sijalle viikolla 35 ja viikolla 36 sijalle 25. 
23. elokuuta 2006 julkaistiin viimeinen Pelle Miljoona & Rockers -albumi nimeltään Arambol, jolla Tero Siitonen soitti myös sähköpianoa ja urkuja sekä Puka Oinonen vetopasuunaa. Yhdessä kappaleessa Kai Järvinen vastasi soolokitarasta. Arambol nousi albumilistalla viikolla 35 14. sijalle. 
Elokuussa 2006 Pelle Miljoona & Rockers jäi "telakalle" Puka Oinosen siirryttyä työskentelemään Lapinlahden Lintujen kanssa. Syksyn Rockers-keikat hoiti Pelle Miljoona Trio, johon kuuluvat Miljoonan lisäksi Tero Siitonen ja Maria "Manta" Hänninen. Lopulta Pelle Miljoonan pitkäaikaisimman yhtyeen (15 vuotta) ja kokoonpanon (6 vuotta) ilmoitettiin hajonneen 12. huhtikuuta 2007.